เอกสารแนบ 3

รายงานการกำกับดูแลกิจการของคณะกรรมการตรวจสอบ

คณะกรรมการตรวจสอบของบริษัท แคปปิทอล เอ็นจิเนียริ่ง เน็ตเวิร์ค จำกัด (มหาชน)
ได้รับการเแต่งตั้งจากคณะกรรมการบริษัท ประกอบด้วยกรรมการอิสระของบริษัท จำนวน 3 ท่าน
ซึ่งเป็นผู้ทรงคุณวุฒิที่มีประสบการณ์และคุณสมบัติครบถ้วน และไม่ได้เป็นผู้บริหาร พนักงาน
หรือที่ปรึกษาใดๆ รวมทั้ง
ไม่ได้มีผลประโยชน์หรือส่วนได้เสียไม่ว่าทางตรงหรือทางอ้อมทั้งในด้านการเงินและการบริหารงานของบริษัท
โดยในปี 2554 ได้มีการประชุมคณะกรรมการตรวจสอบรวมทั้งสิ้น 4 ครั้ง
และทุกครั้งมีกรรมการเข้าร่วมประชุมครบถ้วน รายนามของกรรมการตรวจสอบแต่ละท่าน มีดังนี้

นายธาร อัสธีรวัฒน์ กรรมการอิสระ เป็นประธานกรรมการตรวจสอบ

ดร.วิจิตร เตชะเกษม กรรมการอิสระ เป็นกรรมการตรวจสอบ

ผศ.ดร.ภูษิต เลิศวัฒนารักษ์ กรรมการอิสระ เป็นกรรมการตรวจสอบ

คณะกรรมการตรวจสอบ ได้ปฏิบัติภาระกิจภายใต้ขอบเขต หน้าที่ และความรับผิดชอบ
ตามที่ได้รับมอบหมายจากคณะกรรมการบริษัท
ซึ่งได้อ้างอิงตามแนวทางปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย
เพื่อให้บริษัทฯมีการกำกับดูแลกิจการที่ดี
โดยคณะกรรมการตรวจสอบได้ประชุมเพื่อพิจารณาและให้ข้อคิดเห็นในเรื่องที่สำคัญๆ
ร่วมกับฝ่ายบริหารระดับสูง หัวหน้าหน่วยงานตรวจสอบภายใน ผู้สอบบัญชี ในวาระที่เกี่ยวข้อง
และได้รายงานผลการปฏิบัติงานรวมถึงข้อเสนอแนะต่างๆ ต่อคณะกรรมการบริษัท
เพื่อให้มีการดำเนินการในเรื่องที่เห็นสมควรเป็นประจำทุกไตรมาส
สรุปสาระสำคัญพร้อมความเห็นได้ดังนี้

1. คณะกรรมการตรวจสอบได้สอบทานงบการเงินรายไตรมาสและงบการเงินประจำปี 2554
ซึ่งผ่านการสอบทานและตรวจสอบจากผู้สอบบัญชีแล้ว
โดยได้เชิญผู้บริหารและผู้สอบบัญชีเข้าร่วมประชุมก่อนที่จะให้ความเห็นชอบงบการเงิน
เพื่อสอบทานความถูกต้องครบถ้วนของงบการเงิน
รายการปรับปรุงบัญชีที่มีผลกระทบต่องบการเงินอย่างมีนัยสำคัญและความเพียงพอในการเปิดเผยข้อมูล

คณะกรรมการตรวจสอบมีความเห็นสอดคล้องกับผู้สอบบัญชีว่า
รายงานทางการเงินดังกล่าวได้จัดทำขึ้นตามมาตรฐานการบัญชีที่รับรองโดยทั่วไป รวมทั้ง
มีการเปิดเผยข้อมูลที่มีนัยสำคัญต่องบการเงินในหมายเหตุประกอบงบการเงินอย่างเพียงพอ ถูกต้อง
ครบถ้วน และเชื่อถือได้

2. คณะกรรมการตรวจสอบได้สอบทานให้บริษัทมีระบบการควบคุมภายในที่เหมาะสม
มีประสิทธิภาพและประสิทธิผล
โดยพิจารณาจากรายงานสรุปผลการตรวจสอบภายในเป็นประจำทุกไตรมาส รวมทั้ง
ได้ให้ข้อแนะนำที่เป็นประโยชน์ต่อระบบการควบคุมภายในเพื่อให้มีประสิทธิผลยิ่งขึ้น นอกจากนี้
ยังได้พิจารณาข้อเสนอแนะต่อระบบการควบคุมภายในของผู้สอบบัญชี
รวมถึงการพิจารณาทบทวนระบบการควบคุมภายในของบริษัทตามแบบประเมินที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์

ทั้งนี้ ไม่พบจุดอ่อนหรือข้อบกพร่องที่เป็นสาระสำคัญ
ทำให้มีความมั่นใจต่อประสิทธิผลของระบบการควบคุมภายในมากขึ้น
คณะกรรมการตรวจสอบจึงมีความเห็นว่าบริษัทฯมีระบบการควบคุมภายในที่เหมาะสม เพียงพอ
และมีประสิทธิผล

3. คณะกรรมการตรวจสอบได้สอบทานบริษัท
เกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
กฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย คณะกรรมการกำกับตลาดทุน
หรือกฎหมายอื่นใดที่เกี่ยวข้องกับการดำเนินธุรกิจของบริษัท

คณะกรรมการตรวจสอบมีความเห็นว่าการปฏิบัติตามกฎหมายและข้อกำหนดต่างๆ ที่เกี่ยวข้อง
เป็นไปอย่างเหมาะสมตามที่ควรในสาระสำคัญ

4. คณะกรรมการตรวจสอบ ได้พิจารณาการทำรายการระหว่างบริษัทฯ
กับบุคคลหรือนิติบุคคลที่เกี่ยวโยงกัน หรือรายการที่อาจมีความขัดแย้งทางผลประโยชน์กับบริษัทฯ
ตามหลักเกณฑ์และแนวทางของสำนักงานคณะกรรมการกำกับหลักทรัพย์และตลาดหลักทรัพย์
และหน่วยงานอื่นๆ ที่เกี่ยวข้องกำหนด
เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

คณะกรรมการตรวจสอบมีความเห็นสอดคล้องกับผู้สอบบัญชีว่า
รายการค้ากับบริษัทที่เกี่ยวข้องกันที่มีสาระสำคัญ
ได้เปิดเผยและแสดงรายการในงบการเงินและหมายเหตุประกอบงบการเงินแล้ว
รวมทั้งมีความเห็นว่ารายการดังกล่าวเป็นรายการที่สมเหตุสมผลและเป็นประโยชน์สูงสุดต่อการดำเนินธุรกิจของบริษัท
และมีการเปิดเผยข้อมูลอย่างถูกต้องและครบถ้วน

5. คณะกรรมการตรวจสอบ
ได้พิจารณาประเมินผลการปฏิบัติงานในปีที่ผ่านมาของผู้สอบบัญชีภายนอกรวมทั้งความรู้
ความเชี่ยวชาญและความเป็นอิสระ และได้เสนอให้คณะกรรมการบริษัท
ขออนุมัติที่ประชุมผู้ถือหุ้นแต่งตั้งผู้สอบบัญชีจากบริษัท เอ็นพีเอส สยาม สอบบัญชี จำกัด
เป็นผู้สอบบัญชีของบริษัท ประจำปี 2555 อีกครั้ง โดยมีค่าตอบแทนเป็นจำนวนเงิน 1.09 ล้านบาท
ซึ่งเท่ากับค่าตอบแทนในปีที่ผ่านมา

6. คณะกรรมการตรวจสอบได้กำกับดูแลงานตรวจสอบภายใน
โดยสอบทานขอบเขตการปฏิบัติงานและภาระหน้าที่ความรับผิดชอบเพื่อให้มั่นใจว่าการดำเนินกิจกรรมการตรวจสอบภายในเป็นไปอย่างมีประสิทธิภาพและมีประสิทธิผล
นอกจากนี้
ได้พิจารณาและอนุมัติแผนการตรวจสอบประจำปีของฝ่ายตรวจสอบภายในที่จัดทำขึ้นตามระดับและแนวความเสี่ยง
และมีการปรับแผนการตรวจสอบให้สอดคล้องกับความเสี่ยงที่เปลี่ยนแปลงไป
ตลอดจนสอบทานผลการปฏิบัติงานภาพรวมของฝ่ายตรวจสอบภายใน

คณะกรรมการตรวจสอบมีความเห็นว่า ระบบการตรวจสอบภายในของบริษัทเป็นไปอย่างมีอิสระ
เพียงพอ และมีประสิทธิผล
การปฏิบัติงานของหน่วยงานตรวจสอบภายในเป็นไปตามเป้าหมายที่วางไว้

ในการปฏิบัติงาน คณะกรรมการตรวจสอบได้ใช้ความรู้ ความสามารถ
ประกอบกับความระมัดระวังรอบคอบและมีความเป็นอิสระอย่างเพียงพอ
โดยสอดคล้องตามแนวทางการปฏิบัติที่ดีอันมีส่วนช่วยเสริมสร้างระบบการกำกับดูแลกิจการที่ดีของบริษัทฯได้อย่างมีประสิทธิภาพ

ในนามคณะกรรมการตรวจสอบ

บริษัท แคปปิทอล เอ็นจิเนียริ่ง เน็ตเวิร์ค จำกัด (มหาชน)

( นายธาร อัสธีรวัฒน์ )

ประธานกรรมการตรวจสอบ

[]

[]

[]

[]

[]

[]